**Magyartelek Község Önkormányzat képviselő-testületének**

**4/2015. (II.27.) önkormányzati rendelete**

#### a települési támogatásról és az egyéb szociális ellátásokról

Magyartelek Község Önkormányzat képviselő-testülete a Magyarország Alaptörvénye 32. cikk (2) bekezdésében, valamint a szociális igazgatásról és szociális ellátásokról szóló 1993. évi III. törvényben kapott felhatalmazás alapján a következő rendeletet alkotja.

**I. Fejezet**

**Általános szabályok**

1. § (1) A rendelet hatálya kiterjed a Magyartelek önkormányzat illetékességi területén lakóhellyel, tartózkodási hellyel rendelkező személyekre.

(2) Az (1) bekezdés tekintetében alkalmazni kell a szociális igazgatásról és szociális ellátásokról szóló 1993. évi III. törvény (a továbbiakban: Szt.) 3. § (1)-(3) bekezdéseit és a 7. § (1) bekezdését.

(3) Az e rendeletben meghatározott hatásköröket eltérő rendelkezés hiányában a képviselő-testület gyakorolja.

2. § (1) Az e rendeletben szabályozott valamennyi szociális ellátásra érvényes értelmező rendelkezéseket és az általános eljárási szabályokat az Szt. 4–16. §-a határozza meg.

(2) Az adott ellátásnál alkalmazandó sajátos eljárási szabályok az adott ellátáshoz kapcsolódva kerülnek meghatározásra.

(3) A szociális igazgatási eljárásra vonatkozó eljárási szabályokat az Szt. 5. § (1) bekezdése szerint kell alkalmazni.

(4) Az eljárást:

*a)* az önkormányzati hivatalnál szóban vagy írásban előterjesztett kérelemre kell, vagy

*b)* hivatalból lehet

megindítani.

(5) A kérelmet a jogszabályokban, illetve az e rendeletben meghatározott dokumentumokkal – igazolásokkal, nyilatkozatokkal – együtt kell benyújtani.

(6) Az e rendeletben meghatározott vagyoni helyzetre vonatkozó feltétel meglétét a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet 1. számú melléklete szerinti vagyonnyilatkozat benyújtásával kell igazolni. A vagyonnyilatkozat II. részét - a nyomtatványon szereplő tájékoztató szövegtől eltekintve - az adott ellátásnál meghatározott személyi körre vonatkozóan kell kitölteni.

(7) A hiányosan előterjesztett kérelmek ügyében a hiánypótlási felhívást a kérelem beérkezésétől számított 5 munkanapon belül meg kell tenni.

(8) Ha a szociális ellátás iránti igényt nem a jogosult terjeszti elő az eljárást hivatalból kell megindítani.

3. § A kérelmezőnek a kérelemben, illetve az annak mellékleteként benyújtott dokumentumokban feltüntetett jövedelem-adatokat az Szt. 10. §-ában meghatározottak szerint kell igazolnia.

4. § (1) A pénzbeli ellátások kifizetése készpénzben történik.

(2) A polgármester joga, hogy az általa rendkívül indokolt esetnek minősülő helyzetekben utasítást adjon az eseti pénzbeli ellátások házipénztárból készpénzben történő kifizetésére.

5. § (1) A rendszeres pénzbeli települési támogatásokat utólag, minden hónap 5-ig kell folyósítani.

(2) Az eseti pénzbeli települési támogatásokat a határozatban meghatározott időpontig kell folyósítani.

(3) A természetbeni települési támogatások biztosításának szabályait, határidejét, formáját a vonatkozó határozat rendezi.

(4) A rendszeres települési támogatás a támogatásról rendelkező határozatban megjelölt időponttól illeti meg az érintettet azzal, hogy a jogosultság kezdő hónapjában a havi támogatás teljes összegét kell folyósítani.

**II. Fejezet**

**Pénzbeli szociális ellátások**

6. § (1) Az önkormányzat képviselő-testülete e rendelet alapján a jogosult részére települési támogatást nyújt.

7. § A pénzbeli települési támogatás formái:

*a)* települési létfenntartási támogatás,

*b)* települési gyógyszertámogatás,

*c)* települési temetési támogatás;

*d)* települési támogatás elemi kár elhárításához,

*e)* települési gyermeknevelési támogatás,

*f)* hátrányos helyzetű gyermek települési támogatása;

**1. Települési létfenntartási támogatás**

8. § (1) Települési létfenntartási támogatásra jogosult az a személy, aki önmaga, illetve családja létfenntartásáról más módon nem tud gondoskodni, és akinek családjában az egy főre jutó jövedelem az öregségi nyugdíj mindenkori legkisebb összegének 100 %-át nem haladja meg.

(2) A kérelmezőnek a kérelmében indokolnia kell a települési létfenntartási támogatásra való rászorultságát.

(3) A települési létfenntartási támogatás eseti települési támogatás formájában nyújtható.

9. § (1) Eseti települési létfenntartási támogatást egy naptári évben egy közös háztartás tagjai részére összesen maximum két alkalommal lehet nyújtani

(2) Az egy alkalommal megállapított eseti települési létfenntartási támogatás maximális összege 10.000 Ft.

10. § Az eseti települési létfenntartási támogatásra való jogosultságról az önkormányzat képviselő-testületének felhatalmazása alapján, átruházott hatáskörben a polgármester dönt.

**2. Települési temetési támogatás**

11. § (1) A temetési költségekre tekintettel önkormányzati segélyre jogosult az a magyarteleki lakos, aki a temetés költségeit viseli.

(2) A temetési költségekre tekintettel önkormányzati segély kérelmezhető

*a)* a temetési költségek megelőlegezésére,

*b)* a temetési költségek részbeni vagy teljes utólagos megtérítésére.

(3) A segély összege 40.000 Ft.

(4) A kérelmezőnek a kérelméhez csatolnia kell a halotti anyakönyvi kivonatot, a kérelmező vagy a vele azonos lakcímen élő közeli hozzátartozója nevére – kiállított számla eredeti példányát.

(7) A temetési költségekre tekintettel települési temetési támogatásra való jogosultságról az önkormányzat polgármestere dönt.

**4. Települési támogatás elemi kár elhárításához**

12. § (1) Elemi kárra tekintettel települési támogatásra jogosult az a személy, akinek a bekövetkezett elemi károk miatt létfenntartását veszélyeztető rendkívüli élethelyzetbe került.

(2) Elemi kárnak minősül a tűz, robbanás, vihar, viharon kívüli egyéb elemi kár, földcsuszamlás, talajsüllyedés, földrengés, árvíz miatt bekövetkezett kár.

(3) A támogatás összege kérelmenként maximum 100.000 Ft lehet. Egy ingatlanra egy évben csak egyszer lehet támogatást adni.

(4) A szakértő által becsült kárösszeg 10 %-a vissza nem térítendő támogatás, 15 %-a a megállapítás időpontjától számított egy éven belül visszafizetendő támogatás.

(5) A vissza nem térítendő és a visszatérítendő támogatás együttes összege nem haladhatja meg a (3) bekezdés szerinti támogatás felső határát.

(6) Az (1) bekezdés szerint a létfenntartást veszélyeztető rendkívüli élethelyzet akkor áll fenn, ha

*a)* kérelmező lakhatását biztosító ingatlan elemi kárt szenvedett, és

*b)* a kérelmezőnek nincs saját, vagy a családja tulajdonában lévő, és haszonélvezeti jogával bíró más, a lakhatását lehetővé tevő ingatlana, és

(6) Az önkormányzat hivatal jegyzője, vagy a jegyző által kijelölt dolgozója a kérelem beérkezésétől számított 8 napon belül a kérelemmel érintett ingatlanon helyszíni szemlét tart. A kérelmező köteles a helyszíni szemlén közreműködni. Az együttműködés hiánya a kérelem elutasítását vonja maga után.

(7) A kérelmezőnek a kérelméhez csatolnia kell a (4) bekezdés b-d) pontokra vonatkozó nyilatkozatokat.

(8) El kell utasítani azt a kérelmet, mely esetében a kérelmező, illetve családjában élő személy

a) az elemi kárt szándékosan idézte elő,

*b)* az elemi kár elhárításában, csökkentésében a körülményekhez, lehetőségeihez képest nem, vagy nem megfelelő mértékben vett részt.

(9) Az elemi kárra tekintettel kérelmezett települési támogatás megítéléséről az önkormányzat képviselő-testülete a kérelem beérkezésétől számított 15 napon belül dönt.

(10) A támogatást megítélő határozatban - legfeljebb 3 hónapos határidő megadásával - a jogosultat kötelezni kell arra, hogy támogatási összeg cél szerinti felhasználásáról - a nevére, vagy a családja valamely tagjának nevére szóló számlával - elszámoljon.

(11) Amennyiben a jogosult a támogatást részben, vagy egészben nem a támogatási cél szerint használta fel, vagy az elszámolási kötelezettségének határidőig nem tesz eleget határozatban kell kötelezni a támogatás megtérítésére.

(12) A támogatás természetbeni formában (pl. építőanyag) is nyújtható.

**3. Települési gyermeknevelési támogatás**

13. § (1) Települési gyermeknevelési támogatásra jogosult az a személy, akik létfenntartását veszélyeztető élethelyzetbe került a gyermekneveléshez kapcsolódó, alkalmanként jelentkező többlet kiadások miatt, és ezért anyagi segítségre szorul.

(2) Az (1) bekezdés szerint támogatást kérelmezni lehet a gyermek iskoláztatásához, mindennapi létszükségleteinek biztosításához, óvodáztatásához, iskolai utazási bérlet térítéséhez.

(3) Az (1) bekezdés szerinti támogatást kérelmező akkor van létfenntartást veszélyeztető élethelyzetben, ha a családjában az egy főre jutó jövedelem az öregségi nyugdíj mindenkori legkisebb összegének 200 %-át nem haladja meg.

(7) A települési gyermeknevelési támogatást eseti vagy rendszeres jelleggel kell nyújtani.

(8) Tanévkezdéskor az óvodás korú lakosokat 5000 Ft, az általános iskolás és középiskolai tanuló lakosokat 10.000 Ft, a nappali tagozatos felsőoktatási intézményi hallgatókat 10.000 Ft támogatás illeti meg abban az esetben ha a szülői felügyeleti jogot gyakorló szülő magyarteleki lakos és életvitelszerűen a településen él.

(9) Középiskolai tanulók esetében a tanulói jogviszony fennállását iskolalátogatási bizonyítvánnyal kell igazolni.

(10) Az egy alkalommal megállapított eseti települési gyermeknevelési támogatás maximális összege maximum 10.000 Ft.

(11) A kérelemről a kérelem beérkezését követő 15 napon belül dönteni kell.

(12) A gyermeknevelési támogatásra való jogosultságról az önkormányzat képviselő-testületének felhatalmazása alapján, átruházott hatáskörben a polgármester dönt.

### III. Fejezet

### Természetben nyújtott szociális ellátások

14. § (1) A természetben nyújtott szociális ellátások körében az önkormányzat a következő ellátásokat nyújtja:

*a)* köztemetés.

(2) A pénzbeli települési támogatást megállapító határozat kimondhatja, hogy a támogatást természetben kell biztosítani. A határozatnak rögzítenie kell a természetbeni nyújtott ellátás konkrét formáját.

(3) A (2) bekezdés szerinti esetben a természetbeni ellátás formái a következők lehetnek:

*a)* gyermekintézmények térítési díjának kifizetése, vagy

*b)* tankönyv - és tanszervásárlás, vagy

*c)* Erzsébet utalvány, vagy

*d)* vásárlási utalvány, vagy

*e)* anyagok, eszközök közvetlen megvásárlása, vagy

*f)* szolgáltatások szolgáltató részére történő megfizetése, vagy

*g)* tüzelő vásárlás.

(4) A (3) bekezdés a), b), f), g) pontjai szerinti természetbeni ellátást lehetőség szerint közvetlenül az ellátó intézménynek, a forgalmazónak, a szolgáltatást nyújtónak kell folyósítani.

## 1. Köztemetés

15. § (1) A köztemetés költségét nem lehet a helyben szokásos legolcsóbb temetési költségnél magasabb összegben megállapítani.

(2) A települési önkormányzat különös méltányosságból az Szt. 48. § (3) bekezdés b) pontjában meghatározott megtérítési kötelezettség alól:

a) részben mentesíti az eltemettetésre köteles személyt, amennyiben az érintett személy családjában az egy főre jutó jövedelem nem éri el az öregségi nyugdíj 400 %-át, egyedül élő esetén a 500 %-át,

b) egészben mentesíti az eltemettetésre köteles személyt, amennyiben az érintett személy családjában az egy főre jutó jövedelem nem éri el az öregségi nyugdíj 300 %-át, egyedül élő esetén a 400 %-át.

(3) A köztemetés elrendeléséről átruházott hatáskörben a település polgármestere dönt.

**IV. Fejezet**

**Szociális alapszolgáltatások**

16. § (1) A települési önkormányzat a személyes gondoskodás körében

*a)* a falugondnoki szolgálat, és

*b)* az étkeztetés, és

*c)* a családsegítés, és

*d)* a házi segítség nyújtás

szociális alapszolgáltatási formák igénybevételi lehetőségét biztosítja. A falugondnoki szolgálattal kapcsolatos szabályokról a képviselő-testület külön önkormányzati rendeletet alkot.

## 1. Étkeztetés

17. § (1) Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik megfelelnek az Szt. 62. § (1) bekezdésében meghatározott feltételeknek.

(2) Az önkormányzat az étkeztetést a SZOCEG KHT-val kötött megállapodás útján biztosítja.

## 2. Házi segítségnyújtás

18. § Az önkormányzat a házi segítségnyújtási feladatot a SZOCEG Kht. –vel kötött szerződés útján látja el.

## 3. Családsegítés

19. § (1) Az önkormányzat a családsegítés körébe tartozó feladatait a Sellyei Családsegítő és Gyermekjóléti Szolgálat közreműködésével látja el.

## 4.Szociális tűzifa juttatás

20.§ (1) A képviselő-testület a központi költségvetési támogatás és azt kiegészítő saját forrás együttes összegének keretösszegének mértékéig szociális tűzifa juttatásban részesíti azokat a helyi lakosokat, akik a pályázati feltételeknek megfelelnek.

(2) A támogatás a jogosultak között egyenlő arányban kerül elosztásra.

(3) A támogatás kizárólagosan természetbeni formában nyújtható.

(4) Az (1) bekezdésben megjelölt szociális ellátásban részesülők az egy fogyasztási egységre jutó jövedelem sorrendjében jutnak támogatáshoz.

**VI. Fejezet**

**Záró rendelkezések**

21. § E rendelet 2015. év március hó 1. napján lép hatályba.

22. § Hatályát veszti Magyartelek Község Önkormányzata Képviselő-testülete pénzbeli és természetben nyújtott szociális és egyes személyes gondoskodást nyújtó ellátásokról szóló 12/2013. (XII.30.) önkormányzati rendelete, továbbá Magyarmecske Község Önkormányzata Képviselő-testülete a pénzbeli és természetbeni gyermekvédelmi támogatásokról, valamint a személyes gondoskodást nyújtó gyermekvédelmi alapellátásokról szóló 11/2013. (XII.30.) önkormányzati rendelete.

Kelt: Magyartelek, 2015. február hó 26. nap

jegyző polgármester

Záradék:

A rendeletet a mai napon kihirdettem.

Kelt: Magyartelek, 2015. február hó 27. nap

jegyző